04/08/2021 | Administración LocalMunicipal
Ames
Aprobación provisional da Ordenanza fiscal n.º 2.1, reguladora do imposto sobre bens inmobles

ANUNCIO Aprobación provisional da Ordenanza fiscal n.º 2.1, reguladora do imposto sobre bens inmobles Expediente: 2021/3456 En sesión plenaria do 29.07.2021 prestouse aprobación provisional á Ordenanza reguladora do Imposto sobre Bens Inmobles. Mediante o presente anuncio, o acordo de aprobación provisional sométese a exposición pública por prazo de 30 días hábiles, mediante anuncio no Boletín Oficial da Provincia, nun dos periódicos de maior difusión da provincia, no taboleiro de anuncios da sede electrónica do Concello e no Portal de Transparencia, para que os/as interesados/as poidan examinar o expediente e presentar as reclamacións que estimen oportunas. De non formularse reclamacións entenderase definitivamente aprobado o acordo ata entón provisional, sen necesidade de novo acordo plenario Para xeral coñecemento publícase o texto aprobado provisionalmente: ORDENANZA FISCAL N.º 2.1, REGULADORA DO IMPOSTO SOBRE BENS INMOBLES DO CONCELLO DE AMES Artigo 1.–Natureza e fundamento. O Imposto sobre Bens Inmobles é un tributo directo de carácter real que grava o valor dos bens inmobles situados no termo municipal de Ames e de carácter obrigatorio de conformidade co Texto refundido da Lei reguladora de facendas locais. De acordo co establecido nos artigos 15.2, 16 e 59.1 do Texto refundido da Lei reguladora das facendas locais, aprobado por Real decreto lexislativo 2/2004, do 5 de marzo, en diante TRLRFL, o Concello de Ames establece o Imposto sobre Bens Inmobles, cuxa exacción se rexerá polo disposto na presente ordenanza fiscal con suxeición aos artigos 60 a 77 do TRLRFL. Artigo 2.–Feito impoñible e supostos de non suxeición.1. Constitúe o feito impoñible do imposto a titularidade dos seguintes dereitos sobre os bens inmobles rústicos e urbanos e sobre os inmobles de características especiais: a) Dunha concesión administrativa sobre os propios inmobles ou sobre os servizos públicos aos que se atopen afectos. b) Dun dereito real de superficie. c) Dun dereito real de usufruto. d) Do dereito de propiedade.2. Rexerá o disposto no artigo 61 do TRLRFL para todas as cuestións relativas ao feito impoñible e supostos de non suxeición ao este imposto. Artigo 3.–Exencións. Estarán exentos os bens que se relacionan a seguir: a) Os bens inmobles relacionados nos apartados 1 e 2 do artigo 62 do TRLRFL, nos termos establecidos no dito artigo. b) Os bens previstos no artigo 15 da Lei 49/2002, do 23 de decembro, de réxime fiscal das entidades sen fins lucrativos e dos incentivos fiscais ao mecenado. Para gozar da exención, as ditas entidades deberanlle comunicar ao Concello a opción polo réxime fiscal especial previsto no título II da Lei 49/2002, xunto coa xustificación da presentación na AEAT da declaración censual na que figure a mesma opción. A exención producirá efectos a partir do exercicio posterior ao da comunicación ao Concello. c) Os bens inmobles situados no termo municipal de Ames dos que sexan titulares os centros sanitarios de titularidade pública, sempre que estean afectos ao cumprimento dos fins específicos dos referidos centros. Esta circunstancia documentarase mediante certificado do organismo titular do centro sanitario, acreditando a afectación do centro ao cumprimento dos fins específicos destes. d) Os bens inmobles de natureza urbana e rústica, sempre e cando a cota líquida resultante da aplicación dos beneficios fiscais sexa inferior a 10 euros. No caso de que todas as cotas dun suxeito pasivo relativas aos bens de natureza rústica que posúa no concello estean agrupadas nun único documento de cobro, tomarase como referencia esta cota agrupada para aplicar esta exención. Os bens inmobles de características especiais non estarán exentos por esta causa en ningún caso. Artigo 4.–Suxeitos pasivos. Son suxeitos pasivos, a título de contribuíntes, as persoas naturais e xurídicas e as entidades ás que se refire o artigo 35.4 da Lei 58/2003, do 17 de decembro, xeral tributaria, que ostenten a titularidade do dereito que, en cada caso, sexa constitutivo do feito impoñible do imposto. No tocante á condición de suxeito pasivo deste imposto estarase ao establecido nos artigos 63 e 64 do TRLRFL. Artigo 5.–Base impoñible e base liquidable. Para todas as cuestións relativas á base impoñible e liquidable do imposto rexerá o disposto nos artigos 65 e seguintes do TRLRFL Artigo 6.–Cota íntegra. A cota íntegra deste imposto será o resultado de aplicar á base liquidable o tipo de gravame ao que se refire o artigo 8 desta ordenanza. Artigo 7.–Cota líquida. A cota líquida deste imposto será o resultado de minorar a cota íntegra co importe das bonificacións legalmente establecidas no TRLRFL e as recollidas no artigo 9 da presente ordenanza fiscal. Artigo 8.–Tipo de gravame.1. Os tipos de gravame aplicables neste municipio serán os seguintes: a) Bens inmobles de natureza urbana: 0,50 por cento. b) Bens inmobles de natureza rústica: 0,33 por cento. c) Bens inmobles de características especiais: 1,3 por cento.2. Establécese unha recarga do 25% sobre a cota líquida do imposto para os bens inmobles urbanos de uso residencial desocupados con carácter permanente. A dita recarga aplicarase conforme ao disposto no parágrafo terceiro do apartado 4 do artigo 72 do T. R. 2/2004, do 5 de marzo, polo que se aproba o Texto refundido da Lei reguladora de facendas locais. Para estes efectos, terá a consideración de inmoble desocupado con carácter permanente aquel que permaneza desocupado de acordo co que estableza a normativa sectorial de vivenda, autonómica ou estatal, con rango de lei. A recarga devindica o 31 de decembro e liquidarase anualmente, unha vez constatada a desocupación do inmoble en tal data, e tras o ditado dun acto administrativo polo que se declare a desocupación. Artigo 9.–Bonificacións.1. Inmobles que constitúan o obxecto da actividade de empresas de urbanización, construción e promoción inmobiliaria. Os inmobles que constitúan o obxecto da actividade das empresas de urbanización, construción e promoción inmobiliaria, tanto de obra nova como de rehabilitación equiparable a esta, e que non figuren entre os bens do seu inmobilizado gozarán dunha bonificación do 50 por cento na cota íntegra do imposto, sempre que o soliciten as persoas interesadas antes do inicio das obras. O prazo de aplicación desta bonificación comprenderá dende o período impositivo seguinte a aquel no que comecen as obras ata o posterior ao seu remate, sempre que durante ese tempo se realicen obras de urbanización ou construción efectiva e sen que, en ningún caso, poida exceder de tres períodos impositivos. A solicitude de bonificación débese formular antes do comezo das obras. Para estes efectos, enténdese como tal o momento de outorgamento da licenza por parte da Administración municipal. Para ter dereito á devandita bonificación, as persoas interesadas deberán presentar a seguinte documentación: a) Acreditación de que a empresa se dedica á actividade de urbanización, construción e promoción inmobiliaria mediante os estatutos da sociedade. b) Acreditación de que o inmoble obxecto da bonificación non forma parte do inmobilizado, mediante certificación do/a administrador/a da sociedade ou mediante fotocopia do último balance presentado ante a Axencia Estatal da Administración Tributaria para os efectos do Imposto sobre Sociedades. c) Copia da solicitude de licenza de obra, se non se presenta simultaneamente. d) Copia do documento de alta na actividade económica de construción ou promoción inmobiliaria no Imposto sobre Actividades Económicas. e) Certificación da persoa técnica-directora das obras de construción, visado polo colexio oficial competente, no que se indique a data de inicio das obras.2. Vivendas de protección oficial e equiparables. As vivendas de protección oficial e as equiparables a elas segundo a normativa vixente da Comunidade Autónoma de Galicia gozarán dunha bonificación do 50% na cota íntegra do imposto durante os tres períodos impositivos seguintes ao do outorgamento da cualificación definitiva e do 25% durante os períodos cuarto e quinto. Esta bonificación deberá solicitala a persoa interesada en calquera momento anterior ao remate dos cinco períodos impositivos bonificados e producirá efectos desde o período seguinte ao da solicitude. Para a concesión desta bonificación, a persoa interesada deberá presentar a documentación acreditativa da titularidade do devandito inmoble coa cédula de cualificación definitiva como vivenda de protección oficial, así como a súa referencia catastral. No caso de que a persoa solicitante non conste no censo remitido pola Xerencia do Catastro Inmobiliario como titular catastral do inmoble, deberá cubrir o modelo 901, de alteración de titularidade catastral, ou acreditar que cumpre ese requisito. Será requisito imprescindible para gozar da bonificación de vivenda de protección oficial que a persoa suxeito pasivo estea empadroada no momento da devindicación do imposto na vivenda que vai ser obxecto da bonificación, requisito que se comprobará de oficio anualmente para os efectos de manter as bonificacións xa concedidas.3. Construcións nas que se desenvolvan actividade agrarias, gandeiras ou forestais declaradas de especial interese ou utilidade municipal. Os inmobles nos que estean situadas unicamente construcións nas que se desenvolvan total e exclusivamente actividades agrarias, gandeiras ou forestais pertencentes ao sector primario, declaradas de especial interese ou utilidade municipal por concorrer circunstancias sociais, culturais, histórico-artísticas ou de fomento do emprego que xustifiquen esa declaración, gozarán dunha bonificación do 95 por cento da cota íntegra do imposto, durante tres períodos impositivos. Se un mesmo inmoble alberga, ademais das construcións indicadas no parágrafo anterior, outras construcións destinadas a un uso distinto das actividades agrarias, gandeiras ou forestais, aplicaráselle unha bonificación do 30 por cento da cota íntegra do imposto durante tres períodos impositivos. Para aplicar esta bonificación, a construción terá que estar debidamente dada de alta no Catastro e ter asinado un valor catastral económico. Para tramitar a declaración de especial interese ou utilidade municipal e o recoñecemento da bonificación requírese: a) Solicitude previa de declaración de especial interese ou utilidade municipal e recoñecemento da bonificación formulada pola persoa suxeito pasivo xunto cun informe ou memoria xustificativa das circunstancias que motivan o especial interese ou a utilidade municipal. Ese informe ou memoria débese referir a circunstancias sociais, culturais, histórico-artísticas ou de fomento do emprego. b) Declaración responsable da persoa titular da actividade, que pode coincidir ou non co suxeito pasivo, de que está a desenvolver a actividade agraria, gandeira ou forestal, así como certificado da Administración de Facenda no que conste a súa situación censual. c) Declaración de que no inmoble para o que se solicita a bonificación non se está a desenvolver unha actividade económica distinta á agraria, gandeira ou forestal, asinada polo suxeito pasivo. d) Acreditación da titularidade catastral do inmoble. e) Certificado de que o suxeito pasivo non ten débedas coa Facenda estatal, autonómica e local, nin coa Seguridade Social. f) Xustificante do recoñecemento de explotación ou licenza da actividade ou título habilitante que resulte esixible. Correspóndelle ao Pleno da Corporación a declaración de especial interese ou de utilidade municipal. Ese acordo remitiráselle ao órgano municipal competente para que resolva sobre o recoñecemento da bonificación na porcentaxe que corresponda. As persoas coa condición de obrigadas tributarias deberán comunicarlle ao Concello calquera modificación relevante das condicións ou requisitos esixibles para a aplicación deste beneficio fiscal no prazo máximo de dous meses dende que tiveron lugar. O órgano competente poderá declarar, previa audiencia ás persoas interesadas, se procede ou non a continuación da aplicación do beneficio fiscal. Cumprirá proceder do mesmo xeito cando a Administración coñeza por calquera medio a modificación das condicións ou dos requisitos esixidos para a aplicación do beneficio fiscal. A resolución da bonificación terá efectos para o período impositivo seguinte ao de solicitude da declaración de especial interese ou utilidade municipal das actividades agrarias, gandeiras ou forestais pertencentes ao sector primario por concorrer circunstancias sociais, culturais, histórico-artísticas ou de fomento do emprego e do recoñecemento da bonificación.4. Familias numerosas. As persoas suxeitos pasivos que teñan a condición de titulares de familia numerosa gozarán dunha bonificación na cota íntegra do imposto sobre o inmoble de uso residencial que constitúa a súa residencia habitual e na que estean empadroadas de acordo co seguinte: A) Para as familias numerosas nas que as persoas compoñentes maiores de idade se encontren en situación de desemprego e non perciban prestación contributiva nin subsidio por desemprego, nin outras rendas dos servizos públicos de emprego, a bonificación será do 90% da cota íntegra do imposto. B) Ás demais familias numerosas aplicaráselles a bonificación en función dos seguintes criterios: Para a aplicación da bonificación por familia numerosa será requisito imprescindible que a persoa interesada presente a correspondente solicitude acompañada da seguinte documentación ou xustificación: I) O empadroamento na vivenda obxecto da solicitude da persoa titular do recibo do IBI. II) A condición de familia numerosa mediante copia compulsada do título de familia numerosa. III) Certificado do INEM de non percibir prestación contributiva nin subsidio por desemprego, nin outras rendas, no que se inclúa, se é o caso, a data de remate do dereito a recibir as citadas prestacións (só para as solicitudes de bonificación do 90%). IV) Informe de períodos de inscrición como demandante de emprego (só para as solicitudes de bonificación do 90%). Non se poderá aplicar a bonificación a máis dunha vivenda por titular. A bonificación do 90% prevista no apartado 4. A) anterior só terá efectos no exercicio seguinte a aquel no que se solicite e é renovable ano a ano. Para as bonificacións previstas no apartado 4. B) anterior, tras o seu recoñecemento polo órgano competente, o Concello expedirá un documento que acredite a súa concesión. A vixencia temporal da bonificación está suxeita á data límite de duración que apareza no título, sempre que se manteñan as condicións de inexistencia de débeda e de empadroamento sinaladas anteriormente. Cando varíen o número de compoñentes da unidade familiar ou as condicións que deron lugar á expedición ou posterior renovación do título e iso signifique un cambio de categoría, o suxeito pasivo deberá renovar o título, comunicarlle ao Concello a variación e achegar a documentación xustificativa. Se a variación implica a perda da condición de familia numerosa, o suxeito pasivo deberá comunicarllo ao Concello. As citadas comunicacións deberán realizarse no prazo máximo de dous meses dende que tiveron lugar as variacións. O incumprimento desta obriga implicará a apertura de expediente sancionador. As bonificacións concedidas e as súas modificacións posteriores producirán efectos a partir do exercicio seguinte á súa data de presentación ou acreditación da modificación ou extinción do título e non teñen, en ningún caso, carácter retroactivo.5. Bens inmobles que teñen instalados sistemas para o aproveitamento térmico ou eléctrico da enerxía solar. Os bens inmobles que teñan instalados sistemas para o aproveitamento térmico ou eléctrico da enerxía procedente do sol terán unha bonificación do 50% da cota íntegra do imposto o primeiro ano e do 25% o segundo ano. A aplicación desta bonificación está suxeita á condición de que as instalacións para producir calor dispoñan de colectores homologados pola Administración competente. Os requisitos mínimos esixidos en canto ás dimensións e rendemento da instalación son os establecidos no documento básico de aforro de enerxía previsto no código técnico da edificación.6. Bens inmobles nos que se desenvolvan actividades económicas e empresariais declaradas de especial interese ou utilidade municipal por fomento do emprego. Os inmobles nos que se desenvolvan actividades económicas e empresariais que sexan declaradas de especial interese ou utilidade municipal por concorrer circunstancias de fomento do emprego poderán obter unha bonificación na cota do imposto.6.1. A bonificación afectará aos inmobles situados no termo municipal de Ames nos que se desenvolva unha actividade económica ou empresarial motivada pola implantación dunha nova empresa ou pola ampliación dunha empresa preexistente, sempre que signifique creación de emprego. A porcentaxe de bonificación será de ata un 95% conforme á seguinte escala: As contratacións laborais para cubrir os novos postos de traballo deberán ser indefinidas.6.2. A beneficiaria da bonificación será a persoa física, xurídica ou entidade do artigo 35.4 da Lei 58/2003, do 17 de decembro, xeral tributaria, que sexa suxeito pasivo do IBI do ben inmoble afecto, sempre que coincida coa persoa titular da actividade económica ou empresarial creadora de emprego. Queda excluído da bonificación o Imposto de Bens Inmobles que recaia sobre bens inmobles arrendados. Non poderán beneficiarse desta bonificación as persoas xurídicas ou entidades recollidas no artigo 35.4 da Lei 58/2003, do 17 de decembro, xeral tributaria, que adoptaran medidas de regulación do emprego nos doce meses anteriores á formalización dos novos contratos de traballo, agás que estas medidas estiveran ligadas a recesións económicas ou a situacións extraordinarias de emerxencia.6.3. A declaración de especial interese ou utilidade municipal correspóndelle ao Pleno da Corporación previa solicitude do suxeito pasivo. O acordo plenario adoptarase no prazo máximo de catro meses computados desde a presentación da solicitude, previo informe técnico-xurídico favorable. A resolución entenderase desestimada de non recaer resolución expresa en dito prazo.6.4. A concesión de bonificación por xeración de emprego producirá efectos a partir do exercicio seguinte a aquel no que se conceda e manterase durante tres exercicios orzamentarios, sempre e cando se manteñan as condicións iniciais que motivaron a concesión. O incumprimento desas condicións significará a perda do beneficio fiscal e a liquidación do importe que se deixou de ingresar, xunto cos xuros de mora correspondentes.6.5. Tramitación no caso de execución de construcións, instalacións ou obras antes do inicio da actividade. O prazo de presentación da solicitude será un mes, contado dende o día seguinte ao da obtención do título habilitante para realizar a construción, instalación ou obra, no caso de que estas fosen precisas con carácter previo ao inicio da actividade. Para a declaración do especial interese ou utilidade por parte do Pleno, xunto coa solicitude, achegarase a seguinte documentación: a) Poder de representación, se é o caso. b) Certificado da Axencia Estatal da Administración Tributaria no que conste a alta no municipio na epígrafe da actividade no Imposto sobre Actividades Económicas. c) Memoria xustificativa sobre o proxecto da actividade económica ou empresarial de nova creación ou de ampliación, na que constarán os seguintes puntos: a referencia catastral do inmoble afecto á actividade económica ou empresarial no que se realiza a construción, instalación ou obra; a creación de novos postos de traballo; o número de novos postos de traballo; a súa categoría profesional e a modalidade e duración da contratación. d) Declaración responsable sobre o emprego que vai crear, con indicación do número de novos postos de traballo, a súa categoría profesional e a modalidade e duración da contratación. e) Certificado de estar ao corrente coa Facenda Estatal, coa Facenda Autonómica, co Concello de Ames e coa Seguridade Social. f) Aqueloutra documentación que, de xeito motivado, requira o Departamento de Emprego do Concello de Ames. No prazo dun mes dende que remate a construción, instalación ou obra, que se axustará ao prazo sinalado na licenza ou no título habilitante, o suxeito pasivo deberá comunicarlle ao Concello a finalización co certificado final de obra. No prazo de dous meses dende a antedita comunicación, o suxeito pasivo deberá presentar a comunicación previa de inicio de actividade ou solicitude do título habilitante para o exercicio da actividade, coa seguinte xustificación documental da xeración de emprego: a) Informe de vida laboral das contas de cotización dende o inicio ou ampliación da actividade. b) Relación do persoal contratado con expresión do seu nome e apelidos, NIF, número de afiliación á seguridade social, data de inicio, modalidade e duración do seu contrato. c) Relación nominal do persoal e recibos de liquidación das cotizacións. d) Copia dos contratos de traballo dos empregos creados. e) Se é o caso, TA2 de baixa do persoal indefinido contratado que causou baixa por dimisión, morte, xubilación, incapacidade permanente total, absoluta ou gran invalidez, ou por resolución do contrato durante o período de proba.6.5. Tramitación no caso de que non se realicen construcións, instalacións nin obras con carácter previo ao inicio da actividade. O prazo de presentación da solicitude de bonificación será de dous meses dende a comunicación previa de inicio de actividade ou dende a obtención do título habilitante para o exercicio da actividade. Para formalizar a solicitude achegarase a seguinte documentación: a) Poder de representación, se é o caso. b) Certificado da Axencia Estatal da Administración Tributaria no que conste a alta no municipio no epígrafe da actividade no Imposto sobre Actividades Económicas. c) Memoria xustificativa sobre o proxecto da actividade económica ou empresarial de nova creación ou de ampliación, na que constará o seguinte: a referencia catastral do inmoble afecto á actividade económica ou empresarial, a creación de novos postos de traballo, o número de novos postos de traballo, a súa categoría profesional e a modalidade e duración da contratación. d) Certificado de estar ao corrente coa Facenda Estatal, coa Facenda Autonómica, co Concello de Ames e coa Seguridade Social. e) Informe de vida laboral e das contas de cotización dende o inicio ou desde a ampliación da actividade. f) Relación do persoal contratado con expresión do seu nome e apelidos, NIF, número de afiliación á seguridade social, data de inicio, modalidade e duración do seu contrato. g) Relación nominal do persoal contratado e recibos de liquidación das cotizacións. h) Copia dos contratos de traballo dos empregos creados. i) Se é o caso, TA2 de baixa do persoal indefinido contratado que causou baixa por dimisión, morte, xubilación, incapacidade permanente total, absoluta ou gran invalidez, ou por resolución do contrato durante o período de proba. As solicitudes presentadas fóra dos prazos sinalados serán inadmisibles por extemporáneas.7. Bens inmobles nos que se desenvolvan actividades económicas declaradas de especial interese ou utilidade municipal por circunstancias sociais, culturais ou histórico-artísticas. Os inmobles nos que se desenvolvan actividades económicas que se declaren de especial interese ou utilidade municipal por concorrer circunstancias sociais, culturais ou histórico-artísticas poderán obter unha bonificación na cota do imposto de ata un 95%. Para estes efectos enténdese que concorren circunstancias sociais, culturais ou histórico-artísticas cando entidades sen ánimo de lucro desenvolvan alí actividades de carácter social ou cultural, segundo se desprenda dos seus estatutos. A presente bonificación non será de aplicación aos inmobles destinados a residencia habitual. A aplicación da bonificación require a solicitude das persoas interesadas, acompañada da seguinte documentación: a) Estatutos da entidade, coa finalidade de xustificar o seu carácter social, cultural ou histórico-artístico, con constancia da súa inscrición no rexistro oficial correspondente. b) Memoria descritiva das actividades que se desenvolven no inmoble para o que se solicita a bonificación. c) Certificado da entidade do número de persoas socias. d) Alta no epígrafe correspondente das tarifas do IAE. e) Declaración responsable de que o inmoble non está destinado a residencia habitual. A porcentaxe de bonificación será de ata un 95% conforme á seguinte escala: A declaración de especial interese ou utilidade municipal correspóndelle ao Pleno da Corporación, previa solicitude do suxeito pasivo. A concesión de bonificación producirá efectos a partir do exercicio seguinte a aquel no que se conceda e subsistirá mentres se manteñan as condicións iniciais que motivaron a concesión. O cese da actividade no inmoble será comunicado á Administración no prazo máximo de dous meses. O incumprimento desta obriga dará lugar á perda do beneficio fiscal e á liquidación do importe que se deixou de ingresar, xunto cos xuros de mora correspondentes.8. Bens inmobles de uso residencial destinados a alugueiro de vivenda con renda limitada. Establécese unha bonificación do 50% na cota íntegra do imposto para os bens inmobles de uso residencial destinados a vivenda con renda limitada por unha norma xurídica. A bonificación deberá solicitala a persoa propietaria do inmoble; producirá efectos a partir do exercicio seguinte a aquel no que se conceda e manterá a súa vixencia mentres perdure a do contrato de alugueiro.9. As persoas beneficiarias das bonificacións previstas nos números 1 a 8 anteriores deberán estar ao corrente do pagamento de débedas co Concello de Ames, de conformidade co disposto no artigo 11.6 da Ordenanza fiscal xeral de xestión, recadación e inspección dos tributos e doutros ingresos de dereito público do Concello.10. As bonificacións recollidas nos apartados 2 e 4. B) deste artigo serán compatibles, cando acumulativamente o seu importe non exceda do 60% da cota íntegra.11. As bonificacións dos apartados 1,.4. A), 6 e 7 deste artigo non serán compatibles con ningunha outra, agás que un precepto legal dispoña expresamente esa compatibilidade.12. A bonificación prevista no apartado 8 será compatible coa establecida no 4. B), cando acumulativamente o seu importe non exceda do do 55% da cota íntegra. Artigo 10.–Período impositivo e devindicación.1. O imposto devindica o primeiro día do período impositivo.2. O período impositivo coincide co ano natural.3. Os feitos, actos e negocios que deben ser obxecto de declaración ou comunicación no Catastro Inmobiliario ou, por convenio, no Servizo de Xestión Catastral do Concello de Ames, terán efectividade na devindicación deste imposto no momento inmediatamente posterior ao que produzan efectos catastrais. A efectividade das inscricións catastrais resultantes dos procedementos de valoración colectiva e de determinación do valor catastral dos bens inmobles de características especiais coincidirá coa prevista nas normas reguladoras do catastro inmobiliario. Disposición derrogatoria Esta ordenanza derroga e substitúe integramente a anterior Ordenanza fiscal número 2.1 reguladora do Imposto sobre Bens Inmobles, vixente ata o 31/12/2021. Disposición adicional única Serán directamente aplicables nesta ordenanza as modificacións que introduzan na regulación do Imposto de Bens Inmobles, as leis de orzamentos xerais do Estado ou calquera outra lei ou disposición e que resulten de aplicación directa, por mor do principio de xerarquía normativa. Disposición final Esta ordenanza fiscal aprobouna o Pleno da Corporación na sesión celebrada o día __________. Entrará en vigor o día da súa publicación no boletín oficial da provincia; comezará a aplicarse a partir do día 1 de xaneiro de 2022 e continuará vixente mentres non se acorde a súa modificación ou derrogación expresa. Ames, 2 de agosto de 2021. O alcalde José Blas García Piñeiro